
ACTA SEDIS 


COMMENTARIUM OFFICIALE 


ACTA PII PP. X 


MOTU PROPRIO 


DE NOVANDA DIVINI CULTUS RATIONE AD S, MARIAE « IN MONTE SANTO ». 


Solemne hoc fuit Decessoribus Nostris, divini cultus causa 
in urbe Roma ordinandi, quanta maxima possent dignitate 
ipsius urbis fere templis aliquem ex occasione canonicorum 
ordinem aut religiosorum familiam aut piorum sodalitium prae- 
ficere, qui sacra ibidem diligenter procurarent. Verum, ut est con- 
ditio rerum humanarum, eiusmodi quoque Corpora diuturnitate 
temporis multiplex cepere detrimentum: ex eisque videmus non 
pauca in tantas angustias esse deducta, ut iam mandatum sibi 
onus ac munus sustinere non possint. - Eo numero Collegium 
est canonicorum Reginae Caeli: quod, Horatii de Riccis, equitis 
hierosolymarii munificentia conditum, cum ex apostolicis litte- 
ris In Apostolicae Sedis Pauli V ad Mariae de Planctu primo 
consedisset, posteaque ex litteris Quum reputamus Urbani VIII 
ad Sanctae Luciae apud aream Nicosianam; denique per litte- 
ras Alia mens ad aedem Mariae in Monte Sancto translatum est 
a Leone XII, qui aedem ipsam nomine et iure Basilicae mi- 
noris donavit. Etenim huic Collegio, quamdiu copiae suppe- 
tivere, semper curae fuit, ut decorem Domus Dei tueretur splen- 
dide: nunc autem, ob varios casus deminutis sensim redditibus, 
iam non superest unde ipsum se sustentet, nedum quod tuitioni 
Basilicae et sacrorum sufficiat. Hic vero laudanda est canoni- 
corum huius ordinis diligentia et religio, qui suis destituti bene- 

ficiis, tamen non cessarint omnem dare operam, ne sacrorum 
ibi perfunctio desideraretur. In quo quidem libenter cognovi- 
mus, alumnos Almi Collegii Capranicensis, maxime in festis 
solemnibus, adiutores se eis dudum praebere consuevisse. At 
longe maius adiumentum, divino munere, eisdem oblatum est, 
cum dilectus filius, Paulus Buguet, Protonotarius Apostolicus 
ab ipsis impetravit, ut in Basilica statas supplicationes in expia- 
tionem defunctorum celebraret. Cuius enim pietate et industria 
institutum apud Gallos Opus Piaculare Dominae Nostrae de 
Montligeon tam praeclaros iam fructus ediderat, ipse per sacer- 
dotes delegatos brevi effecit, ut divinus cultus in aede hospitali 
crebris supplicationibus sacrisque faciendis revocaretur ad 
splendorem pristinum; idem unam e cellis Basilicae, Dominae 
Nostrae de Montligeon dicatam, marmoribus picturisque exco- 
luit; praeterea Basilicam continentemque domum multiplici 
opere reficiendam curavit. - Itaque ad sacrorum administratio- 
nem huius templi certa ac definita ratione constituendam in 
perpetuum, quandoquidem dilectus filius, Paulus Buguet sub- 
sidium tam liberale Nobis exhibet, ipsius ope atque opera pla- 
cet uti. Atque, ut gratus in eum animus Noster appareat, tum 
Basilicam tum Opus Piaculare in singularem fidem tutelamque 
Nostram et successorum Nostrorum iam nunc recipimus. Quare 
haec Nos Motu proprio deque Apostolicae potestatis plenitudine 
statuimus, decernimus. 

I. Basilica D. N. Mariae in Monte Sancto coniunctaque 
domus et quidquid nuper domui superstructum est, Nostra et 
successorum Nostrorum uti sunt, ita perseverent esse iure pro- 
prietatis: sed eiusdem Basilicae et domus usum dilectus filius, 
Paulus Buguet, ut moderator Operis Piacularis de Montligeon, 
et successores eius habeant. 

II. Cura sacrorum Basilicae moderatori Operis Piacularis 
incumbet. 

III. Ne quid Chorus Basilicae amittat splendoris pristini, 
sacerdotibus ibidem divina officia celebrantibus, quamquam 
nullo beneficio instructis, canonicorum veterum privilegiis iuri- 
busque frui, eademque honoris insignia gestare liceat. 

IV. Quod ad domum attinet Basilicae contiguam, pars 
eius inferior, in qua quidem extra sacrarium, parum superest 
loci, et contignatio prima, quibus rebus servierunt adhuc, ser- 
viant in posterum; id est, sacrae supellectili conservandae, coe- 

tibus habendis et habitationi aeditui. Contignationes autem 
superiores, id est altera, tertia et quarta moderatori Operis Pia- 
cularis et sacerdotibus, quibus ipse ministerium Basilicae man- 
daverit, ad habitandum reserventur. 

V. Usus Basilicae et continentis domus sacerdotibus Operi 
Piaculari addictis competet, quoadusque sacra Basilicae pro- 
curent: iidem vero aut Opus Piaculare nunquam usu, ne sae- 
cularis quidem temporis et ultra, eius Basilicae et domus pro- 
prietatem capient. 

VI. Pontificiae vel proprietatis ius vel iurisdictionis munia 
in eandem Basilicam adnexamque domum, Nostro Nostrorum- 
que successorum nomine, Cardinalis vice sacra Antistes Urbis 
exercebit ; quem propterea huic muneri in perpetuum delegamus. 

Ceterum, ne, qui reddere et praestare huic Basilicae quip- 
piam debent, post ordinationem hic a Nobis factam ea se obliga- 
tione solutos putent, Nos eiusdem obligationis vinculum declara- 
mus et edicimus integrum permanere. Quidquid autem proximo 
tempore instaurandis in Basilica divinis officiis actum est, id 
omne Nos irritum habemus atque inane et, quatenus opus sit, 
prorsus abolemus. Igitur has litteras, cum omnibus quaecumque 
in eis a Nobis Motu proprio decreta, declarata et sancita sunt. 
nullo unquam tempore de subreptionis aut obreptionis sive inten- 
tionis Nostrae vitio aliove quovis defectu notari, infringi aut in 
controversiam vocari posse ex quavis, licet privilegiata causa, 
colore et nomine ; sed tamquam ex Pontificiae providentiae officio, 
matura deliberatione deque Nostrae Apostolicae potestatis ple- 
nitudine editas omnimoda firmitate perpetuo validas et efficaces 
exsistere et esse, suosque plenarios et integros effectus obti- 
nere, atque ab omnibus cuiusvis gradus et praeeminentiae 
inviolabiliter in iudicio et extra observari debere decernimus, 
sublata cuicumque, etiam Cardinalitia dignitate fulgenti, qua- 
vis aliter iudicandi et interpretandi facultate ; irritum et nullius 
roboris declarantes quidquid super his a quoquam in contra- 
rium scienter vel ignoranter contigerit attentari: non obstanti- 
bus Nostris et Cancellariae Apostolicae regulis « de iure quae- 
sito non tollendo » aliisque apostolicis constitutionibus, nec 
non quibusvis vel confirmatione apostolica aut quavis alia fir- 
mitate roboratis statutis, consuetudinibus, praescriptionibus, 
privilegiis, etiam specialissima et individua mentione dignis, 
quibus omnibus ad praemissorum effectum expresse derogamus 

et derogatum esse volumus, ceterisque in contrarium facienti- 
bus quibuslibet. 

Datum Romae apud Sanctum Petrum, die xxi Octo- 
bris McMx, Pontificatus Nostri anno octavo. 


PIVS PP. X. 


LITTERAE APOSTOLICAE 
I. 


REGALE TEMPLUM NEAPOLI ERECTUM B. IACOBO APOSTOLO 
AD BASILICAE MINORIS DIGNITATEM EVEHITUR. 


PIUS PP. X. 


Ad futuram rei memoriam. — Sacras illas aedes quae, amplitu- 
dine et artis operibus atque avitae praesertim pietatis studio praestan- 
tes, apud Christianum populum singulari sint in honore et pretio, de 
more Romanorum Pontificum Decessorum Nostrorum, praeclaris titulis 
ornare consuevimus. Harum in numerum merito est referendum regale 
templum quod Neapoli, medio circiter saeculo sexto decimo, Beato 
Iacobo Apostolo munifice erectum est, atque Nobilium Hispanorum Ar- 
chisodalitati seu Monti, ut aiunt, Sanctissimi Sacramenti creditum. Pecu- 
liaribus deinde auctum privilegiis et Pontificium renuntiatum, Sanctae 
Sedi immediate subiectum evasit, cuius iura Delegatus Apostolicus inibi 
repraesentat. Laudabili studic et cura Sodalium, qui Patrono et Sodali 
principe utuntur ipso Hispaniae Rege, Augustissimi Sacramenti cultus 
aptissime ibidem fovetur, quum splendide celebrentur pompae, et sacra 
munia rite peragantur, Christifidelibus magna frequentia confluentibus. 
Quo factum est ut Summi Pontifices, Purpurati Patres, Sacrorum An- 
tistites aliique conspicui viri haud pauci Regiae illi Archisodalitati nomen 
certatim dederint. Itaque, quum huic Coetui et eiusdem Ecclesiae guber- 
nationi praepositi Moderatores a Nobis vehementer flagitaverint, ut tem- 
plum id Basilicam Minorem renuntiaremus, Nos, qui in numero tam 
illustrium piorumque Sodalium esse laetamur, eiusmodi vota, amplis- 
simo commendationis officio suffulta dilecti filii Nostri Ioseph S. R. E. 
Presbyteri Cardinalis Prisco, de Apostolica dispensatione Archiepiscopi 
Neapolitani et Pontificiae memoratae Ecclesiae Delegati Apostolici , 
animo libenti explere decrevimus. Quapropter Apostolica Nostra Au- 
ctoritate, per has litteras Regale Templum Neapolitanum, Beato Ia- 

cobo Apostolo Sacrum ac de Hispaniis appellatum, ad Basilicae Mi- 
noris dignitatem evehimus, illique privilegia omnia attribuimus, quae 
Minoribus Almae huius Urbis Nostrae Basilicis competunt; decernentes 
praesentes Nostras litteras firmas, vaiidas, efficaces semper existere et 
fore, suosque plenarios effectus sortiri et obtinere, illisque ad quos 
spectat et in posterum spectabit, in omnibus et per omnia plenissime 
suffragari; sicque in praemissis iudicandum esse, atque irritum esse et 
inane, si secus super his a quoquam, quavis auctoritate, scienter vel igno- 
ranter contigerit attentari; non obstantibus Constitutionibus Apostolicis 
ceterisque omnibus in contrarium facientibus quibuslibet. 

Datum Romae apud S. Petrum, sub annulo Piscatoris, die xx Maii 
mpccccx!, Pontificatus Nostri anno octavo. 


R. Carp. Merry DEL VAL, 
L. a Secretis Status. 


II 


INDULGENTIA PLENARIA PERPETUA UBIQUE TERRARUM PRO ASSOCIATIONE CA- 
THOLICA INTERNATIONALI A PATROCINIO PUELLARUM. 


PIUS PP. X. 


Ad perpetuam rei memoriam. — Salutare illud Divini Magistri 
praeceptum animi repetentes, qui voluit ut diligamus nos invicem, sicuti 
et Ipse dilexit nos, Apostolici muneris partem esse censemus, pias socie- 
tates ad mutuam inter fideles caritatem fovendam exercendamque insti- 
tutas, non modo probare, debitoque laudis praeconio prosequi, sed 
etiam coelestibus illis thesauris, quorum dispensationem Altissimus 
Nobis commisit, ultro libenterque locupletare atque augere. Hac mente 
cum Praesides Consociationis catholicae internationalis Operum pro 
patrocinio puellarum, Nos enixis precibus flagitaverint, ut tum fidelibus 
adlectis in Comitatus associationis ipsius, tum sodalibus operis, tum 
protectis plenariam indulgentiam quotannis die festo B. M. V. a Bono 
Consilio largiri dignemur, Nos votis his piis annuendum quantum in 
Domino possumus existimavimus. Quae cum ita sint de Omnipotentis 
Dei misericordia ac BB. Petri et Pauli App. Eius Auctoritate confisi, 
fidelibus in comitatu super enunciatae Consociationis ubique terrarum 
nunc et in posterum adlectis sive adlegendis, pariterque ubique terra- 
rum praesentibus et futuris pii eiusdem operis tum sociis tum clientibus, 
qui, quovis anno admissorum confessione rite expiati atque angelorum 
dapibus refecti die festo B. M. Virginis a Bono Consilio, videlicet, die 


| 


342 Acta Apostolicae Sedis. - Commentarium Officiale. 


vigesimo sexto mensis Aprilis, vel Dominica immediate sequenti, quodvis 
templum, vel oratorium publicum a meridie diei praecedentis usque ad 
solis occasum, tum super enunciati diei vigesimi sexti mensis Aprilis 
tum sequentis Dominicae celebraverint, ibique pro Christianorum Prin- 
cipum concordia, haeresum extirpatione, peccatorum conversione ac 
S. Matris Ecclesiae exaltatione pias ad Deum preces effuderint, plena- 
riam omnium peccatorum suorum indulgentiam et remissionem miseri- 
corditer in Domino concedimus. Largimur insuper ut ipsis liceat, si 
malint, eadem plenaria indulgentia functorum vita labes poenasque 
expiare. Praesentibus perpetuis futuris temporibus valituris. Volumus 
autem ut praesentium Litterarum transumptis, seu exemplis etiam 
impressis manu alicuius notarii publici, seu personae in ecclesiastica 
dignitate munitis eadem prorsus fides adhibeatur, quae adhiberetur ipsis 
praesentibus si forent exhibitae vel ostensae. 

Datum Romae apud S. Petrum, sub Annulo Piscatoris, die xx Iunii 
mcMx!, Pontificatus Nostri anno octavo. 

R. Carp. Merry DEL VAL, 
L. +H S. a Secretis Status. 


If. 


ARCHISODALITAS A 8S. MISSA REPARATRICE, PRAGAE ERECTA, LIMITATUR AD 
MORAVIAM SILESIAM ET BOHEMIAM: NOVA AUTEM NOMINIS EIUSDEM ARCHI- 
SODALITAS IN AUSTRIA ERIGITUR PRO FIDELIBUS QUI UTUNTUR LINGUA 


GERMANICA. 
PIUS PP. X 


Ad perpetuam rei memoriam. — Ex nativo Apostolatus Nobis divi- 
nitus commissi officio, ad fidelium societates pro pietatis caritatisque 
operibus implendis institutas, ex quibus societatibus uberrimos Ecclesia 
Dei fructus nanciscitur, oculos mentis Nostrae vigili studio ac paterna 
sollecitudine convertimus; simulque quae illarum bono atque incremento 
faciant, interposita suprema Nostra Auctoritate decernere maturamus. 
Frugiferas has inter sodalitates pluribus nominibus optime de re Chri- 
stiana meritas, omni procul dubio accensenda est Archiconfraternitas a 
S. Missa Reparatrice appellata, quae intra claustra Praemonstratensis 
Ordinis orta, ipsius potissimum Ordinis industria studioque propagata, 
nunc in universum terrarum orbem diffusa mirifice floret. Haec quidem 
Archiconfraternitas die xvi Decembris mensis anni MpcccLXxxxIVv Pra- 
gae in Ecclesia Strahoviensi canonice erecta est. Sed ne ex discrepantia 
linguarum difficultates oriantur, utque potiori Archisodalitatis ipsius 

incremento consultum sit, Ordinis Praemonstratensis patres, nuper elapso 
mense Aprili, in Capitulum Provinciale Austriae, penes Abbatiam Straho- 
viensem coadunati, enixas Nobis preces adhibendas curaverunt, ut 
Archisodalitatem in Ecclesia Strahoviensi erectam ad Bohemiam, Mora- 
viam et Silesiam cireumscribere et continere; novam autem eiusdem 
tituli atque instituti Archisodalitatem in Austria erigere dignemur penes 
Ecclesiam Abbatiae Plagensis (Schligl) pro fidelibus praecipue qui ger- 
manica lingua utuntur. Nos autem spem prope certam foventes, futurum 
ut ex huiusmodi divisione novaque erectione, uberiora eadem Archiso- 
dalitas incrementa suscipiat, super enunciati Capituli votis ultro liben- 
terque obsecundandum existimavimus. Quae cum ita sint Apostolica 
Nostra Auctoritate, praesentium vi, Archisodalitatem a S. Missa Repa- 
ratrice Pragae in Ecclesia Strahoviensi canonice erectam, ad Bohemiam 
dumtaxat, Moraviam ac Silesiam limitamus, ita ut eidem liceat societates 
cognomines tantummodo intra memoratarum provinciarum fines existen- 
tes, sibi aggregare. Novam vero a S. Missa Reparatrice Archiconfrater- 
nitatem, Apostolica pariter Nostra Auctoritate, praesentium tenore cum 
solitis privilegiis perpetuum in modum erigimus atque instituimus in Ec- 
clesia Abbatiae Plagensis (Schlaégl) in Austria pro iis, qui germanica 
lingua utantur. Decernentes praesentes Litteras firmas validas atque effi- 
caces semper existere et fore, suosque plenarios et integros effectus sor- 
tiri et obtinere , illisque ad quos spectat, et in posterum spectabit, in 
omnibus et per omnia plenissime suffragari sicque in praemissis per 
quoscumque iudices ordinarios et delegatos iudicari et definiri debere, 
atque irritum esse et inane si secus super his a quoquam quavis aucto- 
ritate scienter vel ignoranter contigerit attentari. Non obstantibus Nostra 
et Cancellariae Apostolicae regula de iure quaesito non tollendo aliisque 
Constitutionibus et Ordinationibus Apostolicis, ceterisque speciali licet 
atque individua mentione et derogatione dignis, quae in contrarium 
faciant quibuscumque. Denique volumus ut praesentium Litterarum tran- 
sumptis seu exemplis etiam impressis, manu alicuius notarii publici sub- 
scriptis, et sigillo personae in ecclesiastica dignitate constitutae munitis 
eadem prorsus fides adhibeatur, quae adhiberetur ipsis praesentibus si 
forent exhibitae vel ostensae. 

Datum Romae apud S. Petrum, sub Annulo Piscatoris, die xxx Iu- 
nii Mcmx1, Pontificatus Nostri anno octavo. 


R. Carp. Merry DEL VAL, 
L. #& S. a Secretis Status. 

EPISTOLAE 


I. 


AD D. FRANCISCUM EICHERT CETEROSQUE SODALES 
E SOCIETATE LITTERARUM « GRALBUND ». 


Dilecti filii, salutem et apostolicam benedictionem. — Deferendo 
nuper ad Nos quicquid erat adhuc editum Commentarii vestri « Der 
Gral », atque id officii adiecta epistola illustrando, praeclarum vos qui- 
dem dedistis pietatis. fideique documentum, quo Nos mirifice delectati 
sumus. Scitote autem hac vos re non solum vestro in hance Apostolicam 
Sedem studio satisfecisse, verum etiam exspectationi Nostrae: iamdu- 
dum enim optabamus offerri Nobis occasionem aliquam declarandi et 
quanto opere institutum vestrum Nobis placeret, et quam vos ob merita 
haberemus caros. Equidem ex quo istam societatem coivistis, rerum 
vestrarum cursum singulari voluntate non cessavimus prosequi: liben- 
terque agnovimus esse in nostris viros, ingenio abundantes et arte poli- 
tissimos, qui non sic litteras maximeque poeticam colerent ut, tempo- 
ribus plus aequo morigerantes, parum meminisse sui viderentur, sed qui 
sese catholicos, uti vivendo, ita scribendo palam aperteque ostenderent. 
Nam vos iure negatis, religioni, quae humanitatem hance omnem pepe- 
rerit, quaeque, cum totum complectatur hominem, in omni hominis vita 
dominari debeat, nullum cum Musis esse commercium; aut religionis 
afflatu, quae perfectam nullisque finibus circumscriptam speciem pul- 
critudinis exhibeat, poetarum debilitari spiritus, imo crescere potius 
atque inflammari. Quemadmodum autem pulcrum in Deo una et eadem 
res est ac verum et bonum, item recte contenditis, ut in christiana poesi 
artis venustas veritatis honestatisque splendori coniungatur atque adeo 
serviat ; itaque ex hisce studiis non ludicra tantum oblectatio quaeratur 
animi, sed solidus quidam fructus popularis utilitatis. Quare dandum 
vobis est laudi, quod traditam a maioribus hereditatem gloriae cum 
diligenter custodiatis, tum sollerter amplificetis: nemo enim aequus 
rerum iudex infitiabitur catholicos homines in hoc genere, sicut in omni 
studio doctrinae et litterarum, eluxisse adeo, ut praestantissimis veterum 
commode comparentur. Vos itaque, dilecti filii, pergite constantes, ut 
facitis, christianae humanitatis in litteris tueri decus; ac divini auspicem 
auxilii, paternaeque Nostrae caritatis testem, habete benedictionem apo- 
stolicam, quam vobis amantissime impertimus. 

Datum Romae apud S. Petrum, die xv1 mensis Februarii mcmx1, Pon- 
tificatus Nostri anno octavo. 


PIUS PP. X. 

II. 


AD R. P. IOSEPHUM BOUBEE E SOC. IESU, MODERATOREM GENERALEM « APO- 

STOLATUS ORATIONIS ». 

Dilecte fili, salutem et apostolicam benedictionem. — Multa quidem 
sunt catholicorum studio utilissime instituta ad haec tanta et tam 
varia sananda mala, quibus humani generis societas est affecta; at nihil 
utilius isto opere ac munere, cui te, dilecte fili, praeesse videmus. Quam- 
vis enim solerter et acriter contendant nitanturque homines ad com- 
munem salutem, omnino perdunt operam, nisi eorum contentioni Deus 
adsit. Nam uti, quidquid sumus, quidquid habemus, omne ab eo profi- 
ciscitur, ita bonorum omnium, quibus indigemus, ipse unus fons est; 
ipsum vero nulla nobis via, nisi obsecratione humili, patere, ex Evan- 
gelii doctrina quis ignorat? Ac vos, cum divinae bonitatis fiduciam 
vulgo ardoremque comprecandi excitare studetis, tum maxime in id 
intenditis curas, ut amantissimum Redemptorem nostrum cognoscant, 
quoad possint, homines et diligant, eiusque amore conglutinatis quo- 
dammodo voluntatibus, rationes Ecclesiae sanctae impensius tueantur. 
Ad hoc autem tantae opportunitatis assequendum propositum, quo qui- 
dem singulorum et reipublicae salutem contineri iudicamus, optime a 
vobis quinquaginta iam annos illud tamquam instrumentum adhibetur, 
nuntius qui dicitur Sacri Cordis Iesu. Nos commentarium huiusmodi, 
variis confectum linguis, lateque diffusum, multis millibus hominum 
esse in manibus, ob eamque rem sodalium, qui Apostolatum Orationis 
profitentur, mirabiliter numerum crevisse comperimus vehementerque 
gaudemus ; facile est enim aestimare, quanto cum fructu christiani populi 
id fiat. Quare vobis gratulamur, vosque ut constanter in incepto perse- 
veretis hortamur; atque auspicem divinorum munerum, apostolicam 
benedictionem tibi, dilecte fili, ceterisque consociationis istius modera- 
toribus et sodalibus, iis praesertim, qui memoratis commentariis scri- 
bendis dant operam, amantissime impertimus. 

Datum Romae apud S. Petrum, die 1x mensis Aprilis mcmx1, Pon- 
tificatus Nostri anno octavo. 

PIUS PP. X. 


III. 


AD R. P. D. ANDREAM HYACINTHUM LONGHIN, EPISCOPUM TARVISINUM. 


Venerabilis frater, salutem et apostolicam benedictionem. — Pecu- 
liaris necessitudinis vincula, quae cum dioecesi Tarvisina Nobis inter- 

cedunt, effecere nuper, ut quas tu Clerusque tuus in Synodo auspicanda 
dederatis ad Nos communes litteras, eae singularem in modum Nobis 
placuerint: vestram enim cum summam fidem et observantiam in Apo- 
stolicam Sedem, tum pietatem in Nos plenam amoris egregie declara- 
bant. Equidem gratulamur datum tibi, quod his ducentis annis tuorum 
decessorum contigit nulli, ut conventum id genus ageres, ex quo tam 
praeciarae christianis populis peti utilitates solent. Rem autem prospere 
evenisse, et disputationum decretorumque commoditate optime istius 
dioecesis temporibus consultum esse, pro certo.habemus. Novimus tuam 
praesertim prudentiam et diligentiam, venerabilis frater; novimus, ex 
eisque ipsis litteris apparet, sacerdotes tuos de animarum salute, maxime 
quod spectat ad integritatem Fidei catholicae et ad sanctimoniam vitae 
tuendam, in primis esse sollicitos. Qui quidem, arcte coniuncti, quem- 
admodum sunt et semper esse volunt, Vicario Iesu Christi, eiusque 
dicto omnibus in rebus audientes, profecto ih fallacias exitialium erro- 
rum, qui hodie serpunt, nec ipsi incident nec suos labi patientur: iidem 
autem facile christianae plebis forma ex animo fient, si Nostram ad Cle- 
rum exhortationem, quam commemorant, saepe recolere diligenterque 
studeant sequi. Nos interea paterni animi caritate vos omnes amplecti- 
mur, et, auspicem divinorum munerum, tibi, venerabilis frater, uni- 
versoque Clero et populo tuo apostolicam benedictionem amantissime 
impertimus. 

Datum Romae apud S. Petrum, die v mensis Maii anno mcmx1, Pon- 
tificatus Nostri octavo. 

PIUS PP. X. 


S. CONGREGATIO CONSISTORIALIS 


PROVISIO ECCLESIARUM. 


Successivis S. Congregationis Consistorialis decretis SSihus D. N. 
Pius PP. X has quae sequuntur ecclesias de proprio pastore providit, 
scilicet : 


13 maii 1911. — Cathedrali ecclesiae Achadensi praefecit sacer- 
dotem Patritium Morrisroe, decanum disciplinae in collegio Maynoothiano. 
8 iunii 1911. — Cathedrali ecclesiae Dallassensi sacerdotem lose- 


phum Patritium Lynch, eiusdem dioecesis, rectorem ecclesiae S. Eduardi 
in urbe Dallas. 

19 iunit 1911. — Cathedrali ecclesiae S. Agathae Gothorum Rmhum 
Alexium Ascalesi, hactenus Episcopum Muranum. 


— Cathedrali ecclesiae Zamboangensi sacerdotem Michaelem 
O’Doherty, dioecesis Achadensis, rectorem collegii Hibernorum penes 
urbem Salamanticam. 


1 iulit 1911. — Cathedrali ecclesiae Natchetensi sacerdotem Ioan- 
nem E. Gunn, Societatis Mariae, rectorem ecclesiae Ss. Cordis Iesu in 
civitate Atlanta, dioecesis Savannensis. 


3 iulit 1911. — Titulari ecclesiae episcopali Comanensi Rmhum Ra- 
phaelem Sandrelli, hactenus episcopum Burgi S. Sepulchri. 

7 iulit 1911. — Titulari ecclesiae episcopali Scillitanae sacerdotem 
Ramirum Fernandez y Valbueno, archidioecesis Toletanae, ibidem cano- 
nicum poenitentiarum metropolitanae ecclesiae, quem constituit Auxi- 
liarem Emi Cardinalis Iosephi Mariae Martin de Herrera y de la Iglesia, 
archiepiscopi Compostellani. 


S. CONGREGATIO DE PROPAGANDA FIDE | 


I. 


DECRETUM ERECTIONIS PRAEFECTURAE APOSTOLICAE DE « SUMATRA ». 


Sumatram insulam nec non eidem circum adiacentes minoris mo- 
menti insulas, quas inter et ea quae vulgo Billiton nuncupatur com- 
prehenditur, a Vicariatu Apostolico Bataviensi separandam, eamque in 
novam Apostolicam Praefecturam erigendam R. P. D. Edmundus Luypen 
S. I. Vicarius Apostolicus huic S. Congr. a Christiano Nomine Propa- 
gando semel atque iterum proposuit. 

Cum itaque haec Vicarii Apostolici petitio hoc unum obtinere 
cuperet, nempe uberiorem indigenarum qui frequentissimi praedictas 
incolunt insulas christianam institutionem, Eminentissimi Patres huic 
S. Congr. Praepositi, in plenariis comitiis die 29 p. e. mensis maii 
habitis, rebus omnibus mature perpensis censuerunt: a Vicariatu Apo- 
stolico Bataviensi Sumatram, eidemque adiacentes insulas, ea quoque 
quae Billiton vulgo dicitur comprehensa, separandas esse easque in 
Praefecturam Apostolicam a Sumatra nuncupandam erigere; RR. Pa- 
trum Capulatorum Hollandicae Provinciae curis committendam. 

Quam Emorum Patrum sententiam ab infrascripto huius S. C. Se- 
cretario SSmho Dfio Nostro Pio div. prov. PP. X in Audientia diei 20 ver- 

tensis Iunii relatam, eadem Sanctitas Sua benigne in omnibus adpro- 
bare dignata est, atque praesens ea super re Decretum confici mandavit. 

Datum Romae ex aedibus S. Congr. de Propaganda Fide, die 30 
Iunii, anno 1911. 


Fr. H. M. Carp. Gotti, Praefectus. 


L. S. 


Aloisius Veccia, Secretarius. 


Il. 


DECRETUM ERECTIONIS NOVAE PRAEFECTURAE APOSTOLICAE 
DE KATANGA SEPTENTRIONALI IN CONGO BELGICO. 


Ut in amplissimo Congi Belgici territorio maiora fidei incrementa 
promoveantur, opportunum consilium visum est regionem, quae ad orien- 
tem versus Praefecturam Apostolicam Kassai superioris adhuc constituit, 
ab eadem dismembrare et in separatam Praefecturam erigere. Quam 
ob rem in plenario consessu die 29 superioris Maii habito Emi Patres 
huius S. Consilii Fidei Propagandae novam Praefecturam Apostolicam 
e territorio supradicto seiungendam et de Katanga Septentrionali deno- 
minandam, erigi atque alumnis Congregationis S. Spiritus et Immacu- 
lati Cordis Mariae concredi censuerunt, sequentibus statutis praefecturae 
quae erigitur limitibus, scilicet: 

Ad septentrionem recta linea quae ab ostio amnis Elila ducitur ad 
oppidum Benakamba; ad occidentem Lomani fluminis cursus ab oppido 
praedicto ad eius fontes; ad meridiem Lovoi flumen; ad orientem denique 
Lualaba cursus ab ostio Lovoi ad Elila. 

Hane vero Emorum Patrum sententiam SSmo D. N. Pio div. prov. 
PP. X ab infrascripto eiusdem S. Congregationis Secretario relatam, in 
Audientia diei 20 vertentis Iunii, Sanctitas Sua benigne adprobavit ac 
ratam habuit atque praesens ea de re Decretum fieri mandavit. 

Datum Romae, ex Aedibus S. Congregationis de Prop. Fide die 
30 Iunii 1911. 


Fr. H. M. Carp. Gotti, Praefectus. 


L. 5 S. Aloisius Veccia, Secretarius 

Ill. 


DECRETUM ERECTIONIS NOVAE PRAEFECTURAE APOSTOLICAE 
DE MATADI IN CONGO BELGICO. 


Quo spiritualium fructuum ubertas in Apostolico Vicariatu Congi 
Belgici laetius augeatur, expedire visum est regionem, quae inter Congo 
flumen et meridianos limites Belgicae ditionis iacet ab eodem Vicariatu 
distrahere et in independentem Praefecturam erigere. Emi itaque Patres 
Sacrae huius Congregationis Christiano Nomini Propagando, in Plenario 
consessu habito die 29 superioris mensis Maii, novam Apostolicam Prae- 
fecturam de « Matadi » nuncupandam, erigendam esse decreverunt, cuius 
territorium a praedicto Vicariatu Congi Belgici dismembrandum sequen- 
tibus limitibus contineatur: 

Ad Boream, flumine Congo ab ostio amnis Kodia ad ostium Binza, 
deinde Binza cursu usque ad eius fontes; posthac linea exinde ducitur 
ad ostium Binza - Nzau attingendo fontes trium amnium in Congo flu- 
men parallelo cursu influentium; ac tandem flumine Congo usque ad 
Praefecturam Apostolicam de Kwango. 

Ad Orientem, Limitibus Praefecturae Apostolicae de Kwango. 

Ad Meridiem, Limitibus Belgicae coloniae. 

Ad Occidentem, flumine Bidizi ab ostio ad eius fontes, et exinde 
linea quae per fastigia montium pervenit ad origines amnis Lukokote, 
demum cursibus Lukokote, et Kodia usque ad flumen Congo. 

Porro novam Praefecturam curis alumnorum Congregationis Sanctis- 
simi Redemptoris concredendam esse statuerunt. Quam Emorum Pa- 
trum sententiam per infrascriptum huius S. Congregationis Secretarium, 
in Audientia die 20 superioris Iunii habita, SSmo D. N. Pio div. prov. 
PP. X relatam, Sanctitas Sua benigne adprobare et ratam habere dignata 
est, praesensque ad id S. Congregationis Decretum confici mandavit. 

Datum Romae, ex Aedibus S. Congregationis de Prop. Fide, die 
1 Tulii 1911. 

Fr. H. M. Carp. Gorti, Praefectus. 


Aloisius Veccia, Secretarius. 


IV. 
NOMINATIO EPISCOPI. 


Brevi Apostolico nominatus est: 
27 iunii 1911. — R. D. loseph Maria Aloisius Henricus Bigolet, e 
Seminario Parisiensi pro Missionibus ad exteras gentes, Episcopus titu- 


350 Acta Apostolicae Sedis. - Commentarium Officiale. 


laris Antiphrarum et Coadiutor cum iure successionis R. P. D. Petro 
Mariae Gendreau, Vicario Apostolico Tom-kim occidentalis. 


NOMINATIONES PRAEFECTORUM APOSTOLICORUM. 


Decreto S. Congregationis de Propaganda Fide nominati sunt: 

11 iulii 1911. — R. P. Fulgentius a Gerardo-Montes, Cappuccinus, 
Praefectus Apostolicus de Ubanghi Belgico. 

25 iulii 1911. — R. P. Aemilius Callawaert, e Congregatione S. Spi- 
ritus, Praefectus Apostolicus de Katanga Septentrionali. 


S. CONGREGATIO RITUUM 


I. 
URBIS ET ORBIS. 


Evulgato Motu Proprio Sanctissimi Domini Nostri Pii Papae X 
De diebus festis, diei 2 lulii vertentis anni, nonnulli Sacrorum Anti- 
stites, ne accidat, ut dies Octava S. Ioseph, in Dominicis privilegiatis 
Quadragesimae occurrens, nullam in Officio et Missa commemorationem 
accipiat, et Officium dierum infra Octavam, Tempore Passionis adve- 
niente, saepius omitti debeat, ab Ipso Sanctissimo Domino Nostro 
instantissime petierunt, ut ad augendum cultum erga S. Ioseph, Eccle- 
siae Universalis Patronum, Festum Eius die 19 Martii sine feriatione et 
sine Octava recolatur; Festum vero Patrocinii Eiusdem iuribus et pri- 
vilegiis omnibus, quae Patronis principalibus competunt, augeatur, et 
sub ritu duplici primae classis cum Octava celebretur, prout iam in ali- 
quibus locis et institutis recoli legitime consuevit; eo vel magis quod 
Tempus Paschale aptius recolendae solemnitati conveniat, et Festum 
idem in Dominica III post Pascha numquam impediri valeat. 

Item Rmi Episcopi, quoad Solemnitatem Sanctissimi Corporis 
Christi, ab Eodem Sanctissimo Domino Nostro humillimis precibus 
postularunt, quod, remanente Feria V post Dominicam Ssmae Trinitatis 

Eius Festo, absque tamen feriatione, externa Solemnitas ad insequentem 
Dominicam transferatur. 

Sanctissimus Dominus Noster, referente infrascripto Sacrorum Ri- 
tuum Congregationis Secretario, audito Commissionis Liturgicae suf- 
fragio, huiusmodi votis clementer deferens, firmo remanente Motu Pro- 
prio quoad reliqua Festa, statuit et decrevit: 

I. Festum Natale S. Ioseph, die 19 Martii, sine feriatione et sine 
Octava, sub ritu duplici primae classis recolatur, adhibito titulo: Comme- 
moratio Solemnis S. Ioseph, Sponsi B. M. V., Confessoris. 

II. Festum Patrocinii Eiusdem S. Ioseph Dominica III post Pascha, 
sub ritu duplici I classis cum Octava, addita Festi primarii qualitate, 
recolatur sub titulo: Solemnitas S. Ioseph, Sponsi B. M. V., Confessoris, 
Ecclesiae Universalis Patroni. 

III. Diebus infra Octavam et die Octava Solemnitatis S. Ioseph 
adhibeatur Officium, uti prostat in Appendice Octavarii Romani. 

IV. Festum Sanctissimae Trinitatis, Dominicae I post Pentecosten 
affixum, amodo sub ritu duplici primae classis recolatur. 

V. Festum Sanctissimi Corporis Christi celebretur, absque feria- 
tione, sub ritu duplici primae classis et cum Octava privilegiata, ad 
instar Octavae Epiphaniae, Feria V post Dominicam Ssmhae Trinitatis, 
adhibito titulo: Commemoratio Solemnis Sanctissimi Corporis Domini 
Nostri Iesu Christi. 

VI. Dominica infra Octavam huius festivitatis, in Ecclesiis Cathe- 
dralibus et Collegiatis, recitato Officio cum relativa Missa de eadem 
Dominica, unica Missa solemnis cani potest, uti in Festo, cum Gloria, 
unica Oratione, Sequentia, Credo et Evangelio S. Ioannis in fine. Ubi 
vero non adsit Missae Conventualis obligatio, addatur sola commemoratio 
Dominicae sub distincta conclusione, eiusque Evangelium in fine. Hac 
vero Dominica peragatur solemnis Processio cum Ssmo Sacramento, 
praescripta in Caeremoniali Episcoporum, lib. I], cap. XXXIII. 

VII. Feria VI post Octavam celebretur, ut antea, Festum Sacratis- 
simi Cordis Iesu, sub ritu duplici primae classis. 

Valituro praesenti Decreto etiam pro Familiis Regularibus et Eccle- 
siis, ritu latino a Romano diverso utentibus. Contrariis non obstantibus 
quibuscunque, etiam speciali mentione dignis. 

Die 24 Tulii 1911. 


Fr. S. Carp. Praefectus. 
L. 


+ Petrus La Fontaine, Epise. Charystien., Secretarius. 

II. 
DECRETUM 


Ad quasdam liturgicas questiones de diebus Festis nuper propo- 
sitas enodandas, inspecto Motu Proprio Sanctissimi Domini Nostri Pii 
Papae X diei 2 Iulii vertentis anni 1911, una cum subsequenti Decreto 
Urbis et Orbis Sacrorum Rituum Congregationis diei 24 eiusdem mensis 
et anni, Sacra eadem Congregatio, ad relationem subscripti Secretarii, 
audito Commissionis Liturgicae suffragio, atque approbante Ipso San- 
ctissimo Domino Nostro, haec statuit ac declaravit: 

I. Quum Festum Nativitatis S. Ioannis Baptistae in posterum cele- 
brandum sit Dominica immediate antecedente Festum Sanctorum Apo- 
stolorum Petri et Pauli, ac proinde duae Octavae simul occurrere pos- 
sint; hoc in casu agatur Officium de Octava Nativitatis S. loannis cum 
commemoratione Octavae Ss. Apostolorum. 

II. Vigilia Nativitatis S. loannis Baptistae affigatur Sabbato ante 
Dominicam quae praecedit Festum Ss. Apostolorum Petri et Pauli. 
Quando in hoc Sabbato simul occurrant Vigilia Nativitatis S. loannis 
et Vigilia Ss. Apostolorum, fiat Officium de prima, cum commemora- 
tione alterius in Missa tantum. Si vero in hoc Sabbato incidat Festum 
sive Officium ritus duplicis aut semiduplicis, nona lectio erit de Vi- 
gilia Nativitatis S. Ioannis, et in Missa fiat commemoratio utriusque 
Vigiliae. 

III. In Eeclesiis Cathedralibus et Collegiatis, in casu praecedenti, 
dicatur post Nonam Missa de Vigilia Nativitatis S. loannis cum com- 
memoratione Vigiliae Ss. Apostolorum. Si vero occurrat Festum IX lectio- 
num, dicantur duae Missae Conventuales, una de Officio currenti post 
Tertiam, altera de Vigilia Nativitatis S. loannis post Nonam,cum com- 
memoratione Vigiliae Ss. Apostolorum. 

IV. Si Festum Nativitatis S. Ioannis Baptistae incidat in diem 28 
Iunii, secundae Vesperae integrae erunt de hac solemnitate,cum com- 
memoratione sequentis Festi Ss. Apostolorum, iuxta Rubricas. 

V. Quum ex Decreto supracitato diei 24 Iulii 1911 ad instar Octa- 
vae Epiphaniae sit privilegiata Octava Commemorationis solemnis San- 
ctissimi Corporis D. N. I. C., infra hance Octavam prohibentur etiam, tum 
Missae votivae pro sponsis, tum Missae cum cantu de Requie pro prima 
vice post obitum, vel eius acceptum nuntium; die vero Octava_ prohi- 
bentur Missae privatae de Requie, quae die, vel pro die obitus alias cum 
exequiali Missa permittuntur. 


VI. Missa cum cantu de Requie die, vel pro die obitus, aut depo- 
sitionis, praesente, insepulto, vel etiam sepulto, non ultra biduum, cada- 
vere, vetita est in sequentibus Festis nuper suppressis, nempe Comme- 
morationis solemnis Sanctissimi Corporis Christi, Annuntiationis B. M. V., 
Commemorationis solemnis S. Ioseph, et Patroni loci. 

VII. Item praedicta Missa inhibetur in Festis Solemnitatis S. Ioseph, 
Sanctissimae Trinitatis, et in Dominica in quam transfertur solemnitas 
externa Commemorationis Ssmi Sacramenti. 

Contrariis non obstantibus quibuscunque, etiam speciali mentione 
dignis. 

Die 28 Tulii 1911. 


Fr. S. Carp. MartIne.ul, Praefectus. 


L. S. 
+ Petrus La Fontaine, Ep. Charystien., Secretarius. 


SIGNATURA APOSTOLICA 


I. 
SEGUSINA. 


IURIUM ET RESTITUTIONIS IN INTEGRUM. 


Inter Antonium Tonda, Praepositum Cathedr. eccl. Segusinae recur- 
rentem, repraesentatum per legitimum procuratorem Antonium Lombardi 
advocatum ; et Petrum Viglione, rectorem Ecclesiae a Suffragio nuncu- 
patae, Segusii, repraesentatum per legitimum procuratorem Vincentium 
Sacconi advocatum. 

In subalpina civitate Segusii exequiae celebrari consuerant in 
ecclesia vulgo delle Grazie, coadiutrice Cathedralis ecclesiae; quae 
postrema cum veteri eiusdem civitatis coemeterio continens erat. Ve- 
rum anno 1890, publicae salutis ergo, Municipium Segusinae civitatis, 
veteri illo coemeterio everso, novum procul ab ea exstrui curavit. Inde 
necessitas designandae alterius ecclesiae, ubi Praepositus Cathedralis 
ecclesiae, qui in eadem parochi quoque munere fungitur, iusta funebria 
persolvere posset. Ad id operis delecta fuit ecclesia S. Caroli; sed brevi 
tempore, quia Municipium illam non censuit idoneam. Tunc, quum idem 
Municipium hinc instaret, ut missae funebres praesente cadavere in 
Cathedrali ecclesia celebrarentur, inde autem Capitulum ei obsisteret ; 

R. P. D. Eduardus losephus Rosaz, episcopus Segusin., ad controver- 
siam dirimendam, statuit, collata fidelium stipe, novam ecclesiam a fun- 
damentis erigere sub titulo S. Mariae a Suffragio (vulgo Madonna del 
Suffragio). Ita enim legitur in tabulis fundationis eiusdem: « Mentre 
(questa chiesa) servirad alle funzioni funebri della citta, sara ad un tempo 
come un Santuario alla Madonna del Rosario ». Ista ecclesia intra fines 
territorii Cathedralis ecclesiae exstat, eique Rectoris nomine praepositus 
fuit r. d. Petrus Viglione, qui eam adhuc administrat. Quinque annorum 
decursu, scilicet donec episcopus Rosaz vixit, Rector Viglione nunquam 
Missas adventicias in eadem ecclesia celebrandi (de quibus nunc con- 
trovertitur) veniam sibi fecit. Etenim praefatus episcopus per decretum 
diei 15 Iulii anni 1885 in querela a rev. d. Petro Peynetti, Canonico-prae- 
posito ecclesiae Cathedr. Segusinae, sibi delata contra Capellanos seu 
Rectores ecclesiarum confraternitatum Spiritus Sancti et Sanctissimi 
Nominis Iesu, declaraverat, consuetudinem in civitate Segusin. vigere, 
qua in ecclesiis non paroecialibus hasce Missas adventicias celebrare 
Rectores vetantur. 

Adversus hoc decretum praefati Rectores interposuerunt recursum 
ad S. Congregationem Concilii, quae sub die 20 Maii 1886 respondit: 
« Dilata et coadiuventur probationes quoad praescriptionem ». 

Post editum hoc responsum, desitum est a recursu. 

Defuncto vero Episcopo Rosaz, rector Petrus Viglione a novo epi- 
scopo R. P. D. Carolo Marozzi facultatem poposcit sibi fieri canendi in 
sua ecclesia S. Mariae a Suffragio Missas adventicias sive pro vivis, sive 
pro defunctis absque consensu Praepositi Parochi ecclesiae Cathedralis. 
Episcopus hanc facultatem indulsit, monens tamen Rectorem fore ut 
Praepositus litem contra ipsum intentaret. Et revera Praepositus pro- 
movit actionem contra Rectorem Petrum Viglione penes Curiam Segu- 
sinam, quae lata sententia sub die 20 lulii 1901 asseruit ius eiusdem 
Rectoris, quo posset canere Missas adventicias in ecclesia Suffragii 
absque Parochi venia. Iste appellavit ad S. Congregationem Concilii ; 
quum autem Pontificia constitutio Sapienti consilio promulgata fuisset, 
causa delata fuit ad Tribunal S. Rotae, quae proposito dubio: An con- 
stet de iure sacerdotis Viglione, Rectoris ecclesiae a Suffragio, canendi 
Missas adventicias, etiam funeraticias, absque Parochi licentia in casu ? 
respondit sub die 6 Aprilis 1909: « Negative »; scilicet « non constare de 
ture sacerdotis Viglione, Rectoris ecclesiae a Suffragio, canendi Missas 
adventicias etiam funeraticias absque Praepositi licentia » '. 

Adversus hanc Rotalem sententiam, propterea quod non esset con- 


' Cfr. Acta Apostolicae Sedis, an. I, vol. I, num. 10, pagg. 49% et seqq. 


} 
» 
| 


Signatura Apostolica. 355 


firmatoria alterius sententiae pronunciatae circa eamdem causam penes 
Curiam Segusinam, praedictus Rector Petrus Viglione, iure suo utens 
iuxta can. 33, § 2 Legis Propriae Sacrae Romanae Rotae et Signaturae 
Apostolicae, appellavit ad turnum sequentem eiusdem S. Rotae Tribu- 
nalis cum formula dubii: An confirmanda vel infirmanda sit sententia 
Rotalis in casu? Cui dubio Turnus Rotalis sub die 5 Martii ann. 1910 
respondit: « Infirmandam esse sententiam Rotalem in casu ? » '. 

Contra postremam hanc sententiam alterius Turni, Praepositus 
Antonius Tonda, parochus ecclesiae Cathedralis Segusinae, recursum 
apud hoc Supremum Apostolicae Signaturae Tribunal interposuit, ex 
capite suspicionis atque expostulationis restitutionis in integrum adversus 
Rotalem sententiam, quae in rem iudicatam transierit. 

Postquam iste recursus ab Emo et Rmo P. D. Cardinali Praefecto 
una cum R. P. D. Secretario huius Supremi Tribunalis, iuxta Legis Pro- 
priae can. 40, § 2, iuridico examini subiectus fuit in ordinario Coetu seu 
Congressu habito die decima mens. Februarii curr. anni 1911, perlecto 
etiam cl. Consultoris voto, deliberatum est: Visis et perpensis utriusque 
partis deductionibus in casu, recursus circa exceptionem suspicionis reii- 
citur ; circa restitutionem in integrum remittitur ad plenarium Coetum 
Eminentissimorum Iudicum. 

Causa igitur funditus pertractata est in Ordinaria Supremi Tribu- 
nalis Sessione habita in aedibus Vaticanis die decima septima mensis 
lunii 1911, relatore Emo P. D. Sebastiano Card. Martinelli, propositoque 
dubio, iam antea inter partes concordato, scilicet: An restitutio in inte- 
grum concedenda sit in casu ? 

Eminentissimi Iudices responderunt : 

Affirmative. 

De expensis autem iudicialibus Supremum idem Tribunal constituit, 
eas inter partes esse compensandas. 

Atque ita editum est, pronunciatum, decretum, declaratum atque 
definitive iudicatum; mandatumque ut haec definitiva sententia publici 
iuris fieret atque ab omnibus ad quos spectet executioni mandaretur, 
non solum etc., sed et omni etc. 

Datum Romae ex aedibus Supremi Apostolicae Signaturae Tribu- 
nalis, die vigesima septima mensis Iunii ann. mpccccxi. 

Ita est. 

Nicolaus Marini, a Secretis S. A. S. T. 


L. #8 S. Iosephus Adv. Fornari, S. T. A. 


‘ Cfr. Acta Apostolicae Sedis, ann. II, vol. II, n. 11, pag. 450 et seqq. 

Il. 
NOVARIEN. 


REFECTIONIS DAMNORUM. 


Inter Melchiorem Barberis, recurrentem, repraesentatum per legiti- 
mum procuratorem Angelum D’Alessandri advocatum, et Iosephum atque 
Ioannem fratres Carbone repraesentatos per legitimum procuratorem Vin- 
centium Sacconi advocatum. 

Initio anni 1906, sacerdos Iosephus Carbone Beneventanus, Nova- 
riae, in qua civitate mathematicas disciplinas tradebat, a canonico Mel- 
chiore Barberis amice hospitio receptus, in eius familiaritatem venit. 
Interea idem sac. Carbone animo deliberare coepit quomodo Ioanni, 
fratri suo, in eadem Novariae civitate lucrandi copiam ex commercio 
faceret. Sed cum homo novus in illa civitate quid gerere oporteret 
ad suum consilium perficiendum prorsus nesciret, in hac animi perple- 
xitate succurrit ei, nihil aptius fieri posse, quam ut de proposito suo 
cum amico can. Barberis communicaret. Adiit itaque canonicum Barberis 
eique suam mentem aperuit, cupere nempe se, ut frater Ioannes Car- 
bone in aliquam negotiatorum societatem adscisceretur, paratus ille in 
ea summam 15,000 libb. it. occupare. Tum canonicus Barberis, attenta 
praesertim pecuniae occupandae exiguitate, quae magnum sperare quae- 
stum non sinebat, sacerdoti Carbone sciscitanti, quanam ratione id suum 
propositum perfici posset, respondit proponens constitutionem societatis 
cum Michaele et Friderico fratribus Pinto contrahendae, quae vendendis 
instrumentis, quibus opus est commercium rerum, ut aiunt, industria- 
lium exercentibus, cum non parvi lucri spe, operam daret. Sed quoniam 
praedicti fratres Pinto non aeque ac eorum pater Adalgisus negotio- 
rum periti erant, idem canonicus Barberis existimabat deferendam 
huic esse propositae societatis procurationem. Attamen can. Barberis 
Iosephum Carbone praemonuit ipsum Adalgisum Pinto, aliquot ante 
annis, creditoribus decoxisse, ideoque carcere fuisse detentum; quam- 
quam in civitate communis opinio erat, id gravissimum facinus magis 
aemulorum improbitati et invidiae, quam eius inscitiae et dolo attribui 
debere. Hortatus est autem Iosephum Carbone, ut, quo certior fieret, 
consuleret de huius negotii conficiendi utilitate dominum Dominicum 
Raspini, praesidem scholarum, in quibus Iosephus Carbone docebat. 
Iste canonici Melchioris Barberis propositionem adprobavit, confirmavit- 
que suo iudicio. 

Quamobrem sacerdos Carbone utriusque consilium ratum habens, 

societatem a fratre suo cum negotiatoribus Pinto contrahi quamprimum 
curavit. 

Res initio bene verterunt; sed aliquo post tempore, cum citra pro- 
prias vires atque facultatem, negotiationem provehere socii conarentur, 
Societas aere alieno oppressa et ad extremum adducta est discrimen. 
Exinde Ioannes Carbone ibi oleum et operam perdidit. 

Primis tamen a Societatis collapsu diebus, sacerdos Carbone forti 
animo eversam fratris sui fortunam ferre visus est; deinde vero, secum 
ipse reputans damnorum sibi fratrique illatorum gravitatem, adversae 
fortunae remedium excogitare coepit. Tunc venit ei in mentem sibi for- 
sitan ius favere vocandi in iudicium coram Novarien. Curia canonicum 
Melchiorem Barberis pro damnorum refectione, quippe qui consilium 
dedisset, unde illa provenere. Curia Novarien., rite instituto atque ad 
finem legitime perducto iudicio, canonicum Melchiorem Barberis reum 
conventum sententia diei 2 Octobris an. 1909 absolvit. Actor vero Iose- 
phus Carbone ab ista sententia festinavit ad S. Rotae Tribunal appellare. 

Ad S. Rotam delato appellationis iudicio, fuerunt concordata inter 
partes dubia die 31 mens. lanuarii praeteriti an. 1910, assignatusque 
causae disceptationi Turnus Rotalis diei 20 mens. Maii eiusdem anni. 

Hoc temporis intervallo, procurator appellantis sacerdotis Iosephi 
Carbone petiit et obtinuit, sub die 22 mens. Februarii, ut eligeretur 
ludex Instructor ad hoc, ut testimonialibus probationibus demonstrare- 
tur canonicum Melchiorem Barberis auctorem culpabilem esse gravis- 
simorum damnorum, quae perpessus est actor appellans. Proinde exhibiti 
sunt testes et articuli interrogatorii a procuratore ipsius actoris appel- 
lantis, reluctante tamen patrono canonici Barberis; qui, si initio non 
acriter huiusmodi probationibus testimonialibus restitit, sed potius 
vel invitus consensit, quum submissorum articulorum sequelam vidit, 
contra eos, quippe exorbitantes ex causa, animadversiones obiecit; sed 
incassum. Iudex enim statuit, sub die 10 mensis I[ulii an. 1910, nedum 
introductae causae instructionem eadem ratione continuandam esse, sed 
omnes etiam ex adverso propositos admisit articulos, iis non exceptis qui- 
dem ad causam, iuxta defensorem conventi Barberis, non spectantibus. 

Ab hoc actu iudiciali seu decreto (sic enim vocatum est) utraque 
pars, quae stabat in iudicio, appellavit. Scilicet, quae pars stabat pro 
can. Melchiore Barberis appellavit contra admissionem probationum testi- 
monialium, quas ipsa recusaverat; pars vero, quae stabat pro fratribus 
Carbone propter reiectam petitionem, quod instructio in casu a persona 
Curiae Novarien. extranea peragenda esset. Sed utraque appellatio infe- 
licem sortita est exitum. Cum enim incidentales huiusmodi quaestiones 

Turni iudicio semel atque iterum propositae fuissent, is die 23 mensis 
Novembris an. 1910 edixit, quibusdam tantum verbis a propositis inter- 
rogatoriis deletis, eundem actum seu decretum diei 10 Iulii 1910 con- 
firmandum prorsus esse. 

Contra hunc novissimum actum iudicialem Turni Rotalis seu decre- 
tum, recursum interposuit apud Turnum patronus conventi canonici Bar- 
beris. Sed Ponens in causa, die 5 mens. Decembris 1910, simpliciter 
respondit: « Non esse locum novo recursui, et hinc reponatur ». 

Exinde recursus ad Supremum hoc Signaturae Apostolicae Tribu- 
nal. [amvero procurator fratrum Carbone totis viribus probare enititur, 
nequaquam a Supremo Apostolicae Signaturae Tribunali istum recur- 
sum excipi posse, propterea quod in casu non agatur de sententia inter- 
locutoria, ast de incidentali controversia Iudicis Instructoris arbitrio per 
decretum seu rescriptum dumtaxat solvenda, iuxta S. Rotae Tribunalis 
regulas. Ex adverso procurator can. Melchiorris Barberi asseveranter 
sustinet, in casu agi de vera ac propria sententia interlocutoria, prouti 
haec in lure definitur, siquidem ille actus diei 23 mens Novembris 1910 
tangat, faciens ad causam incidentalem maximi momenti controversiam, 
ex qua gravamen, in sententia definitiva irreparabile, sui clientis in 
detrimentum possit oriri. Talis enim in casu censenda introductio ele- 
mentorum causae naturam omnino immutantium, et viam sternentium 
iudicio, quod criminalis potius speciem quam civilis praeseferret, ideo- 
que praedictus actus retinendus est utpote vera et propria sententia 
interlocutoria. Quandoquidem igitur huiusmodi actus seu sententia inter- 
locutoria, non sit libello introductionis causae conformis , eiusdem 
causae naturam immutet, damnumque gravissimum cum can. Melchiori 
Barberis tum aliis, qui pertrahuntur hoc in iudicium illatura sit, - hisce 
omnibus de causis, patronus praedicti can. Barberis retinet actum illum 
seu sententiam interlocutoriam diei 23 mens. Novembris 1910 esse iniu- 
stam, ideoque nullam. 

Quae quidem supradictarum partium argumenta longe lateque per- 
pensa sunt in Ordinaria Supremi Tribunalis Sessione habita in aedibus 
Vaticanis die decima septima mensis Iunii 1911, relatore Emo P. D. An- 
tonio Card. Agliardi, propositisque iam antea inter partes concordatis 
dubiis, scilicet: 

I. An actus iudicialis Turni Rotalis diet 23 mens. Novembris 1910 
sit vera et propria sententia interlocutoria? 

Et quatenus affirmative: 

II. An ipsa séntentia sit nulla, et sitne locus eius circumscriptioni? 

Eminentissimi Iudices responderunt: 


| 
4 


Diarium Romanae Curiae. 359 


Ad I. Affirmative aequivalenter ad effectum appellationis; 

Ad II. Demptis propositis interrogationum articulis, causam circum- 
scribendam esse exclusive ad consilium a rev. Barberis prolatum mense 
Decembri 1906. 

De expensis autem iudicialibus Supremum idem Tribunal constituit, 
eas inter partes esse compensandas. 

Atque ita editum est, pronunciatum, decretum, declaratum atque 
definitive iudicatum; mandatumque ut haec definitiva sententia publici 
iuris fieret, atque ab omnibus ad quos spectet, executioni mandaretur, 
non solum etc, sed et omni etc. 

Datum Romae ex aedibus Supremi Tribunalis die trigesima mens. 
Tunii 1911. 

Ita est. 

Nicolaus Marini, a Secretis S. A. S. T. 


L. #8. S. Iosephus Adv. Fornari, S. T. A. 


DIARIUM ROMANAE CURIAE 


S. CONGREGAZIONE DEI RITI 


Il giorno 27 del mese di Giugno, nel Palazzo Apostolico Vaticano, si 
tenne la Congregazione Generale dei Sacri Riti, per discutere il dubbio sulle 
virti in grado eroico della Venerabile Serva di Dio Ludovica De Marillac, Ve- 
dova Le Gras, Confondatrice della Congregazione delle Figlie della Carita. 


Il giorno 11 del corrente mese di Luglio, nel Palazzo Apostolico Vaticano, 
prone va la Congregazione Ordinaria dei Sacri Riti, per discutere i seguenti 
oggetti : 

1.° Introduzione della Causa di Beatificazione, o Dichiarazione di Mar- 


-“~ — Servo di Dio Giacomo Salés e Guglielmo Saltemouche, della Compagnia 
est. 


2.° Revisione degli scritti nella Causa di Beatificazione o Dichiarazione 
di Martirio del Servo di Dio Natale Pinot, Sacerdote secolare, Parroco di Lou- 
roux-Beconnais. 


3.° Revisione degli scritti nella Causa di Beatificazione e Canonizzazione 
del Servo di Dio Giovanni Battista Stoeger, Laico professo della Congregazione 
del SSmho Redentore. 


Il 25 del corrente mese di Luglio, presso |’ e Riho Signor 
Cardinale Domenico Ferrata Ponente della Causa, si é tenuta la Congregazione 


sess per discutere sopra un miracolo, attribuito al Beato Pietro 
Luigi Maria Chanel, Sacerdote della Societa di Maria (Maristi), Protomartire 
dell’ Oceania, e proposto per la sua Canonizzazione. 

SEGRETERIA Di STATO 


ONORIFICENZE. 


Sua Santita, con biglietto e con Breve della Segreteria di Stato, si é 
| degnata di conferire le seguenti onorificenze: 
= La Commenda dell’ Ordine di S. Gregorio Magno, classe militare : 


18 Luglio 1911. — Al Sig. Capitano Onorevole Donald Forbes, destinato 
da S. M. il Re Giorgio V d’Inghilterra ad accompagnare ufficialmente la Mis- 
sione Pontificia durante le feste dell’ Incoronazione ; 

— Al Signor Conte Giuseppe Ledéchowski. 


La Commenda dell'Ordine di S. Silvestro Papa: 
24 Luglio 1911. — Al Sig. Don Filippo Pedrell, Maestro di musica in 
Barcellona. 
Il Cavalierato dell’Ordine di S. Gregorio Magno, classe civile: 


4 Marzo 1911. — Al Sig. Edmondo Verley, dell’archidiocesi di Cambrai; 
— Al Sig. Leone Thiriez, dell’archidiocesi di Cambrai ; 

— Al Sig. Federico Tordeux, dell’archidiocesi di Cambrai. 

6 Marzo. — Al Sig. Luigi Thiriez, dell’archidiocesi di Cambrai ; 

— Al Sig. Maurizio Charvet, dell’archidiocesi di Cambrai. 

15 Marzo. — Al Sig. Eugenio Rigot, dell’archidiocesi di Cambrai. 


Il Cavalierato dell’Ordine di S. Gregorio Magno, classe militare: 


21 lio 1911. — Al Sig. Gioachino Antonelli-Costaggini, Tenente della 
Guardia Palatina d’onore. 


It Cavalierato dell’Ordine di S. Silvestro Papa: 
21 Luglio 1911. — Al Sig. Avv. Giovanni Ingebrigtsen di Hammerfest, 
(Lapponia). 


MAGGIORDOMATO DI SUA SANTITA 


NOMINE 


La Santita di nostro Signore, con biglietto di S. E. Riha Mons. Maggior- 
domo, si é degnata di nominare: 
Camerieri segreti soprannumerari : 
10 Luglio 1911. — Mons. Edoardo Endrici della diocesi di Trento. 
11 Luglio. — Mons. Giuseppe Bellon, dell’ archidiocesi di Algeri. 
13 Luglio — Mons. Ferdinando de Schoemburg, della diocesi di Linz; 
— Mons. Carlo Edelmiiller, della medesima diocesi ; 
— Mons. Ruperto Buchmair, della medesima diocesi ; 
— Mons. Antonio Polansky della diocesi di Budweis ; 
— Mons. Achille Carletti, della diocesi di Pesaro. 


Camerieri segreti di spada e cappa soprannumerari : 
6 Luglio 1911. — Il Sig. Cav. Alberto Giovanni M. Kubinzky. 
11 Luglio. — Il Sig. Barone Carlo Giuseppe Tommaso Becquet de Tégille 


Cameriere d’ onore in abito paonagzzo : 
6 Luglio 1911. — Mons. Stefano Ghidini, della diocesi di Mantova. 


+) 
| i 


= 


S. CONGREGATIO RITUUM. 
Urbis et Orbis . 
Decretum 

SIGNATURA APOSTOLICA. 


Segusina. - lurium et restitutionis in integrum - 27 tunii 1911. 
Novarien. - Refectionis damnorum. - 13 Iunti 1911 


DIARIUM ROMANAE CURIAE 

